IMH มุ่งสู่ผู้นำตรวจ “โควิด” ครบวงจร เดินหน้าเปิดบริการตรวจภูมิคุ้มกัน “กลุ่มรับวัคซีน”
IMH เปิดให้บริการตรวจหาภูมิคุ้มกันโควิด-19 แบบละเอียด (IgG llQuanti) เพื่อเจาะกลุ่มผู้ที่ได้รับฉีดวัคซีนโควิด-19 ไปแล้ว เนื่องจากยังกังวลว่าวัคซีนที่ฉีดจะสร้างภูมิคุ้มกันได้เพียงพอหรือไม่ ส่งผลให้ IMH ก้าวสู่การเป็นผู้นำในการตรวจโควิด-19 แบบครบวงจร
IMH เปิดให้บริการตรวจหาภูมิคุ้มกันโควิด-19 แบบละเอียด (IgG llQuanti) เพื่อเจาะกลุ่มผู้ที่ได้รับฉีดวัคซีนโควิด-19 ไปแล้ว เนื่องจากยังกังวลว่าวัคซีนที่ฉีดจะสร้างภูมิคุ้มกันได้เพียงพอหรือไม่ ส่งผลให้ IMH ก้าวสู่การเป็นผู้นำในการตรวจโควิด-19 แบบครบวงจร
31 พ.ค. 2564

ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาล อินเตอร์เมดิคัล แคร์ แอนด์ แล็บ จำกัด (มหาชน) หรือ IMH เปิดเผยว่า ล่าสุดบริษัทฯได้เปิดให้บริการตรวจหาภูมิคุ้มกันโควิดแบบละเอียด (IgG llQuanti) เพื่อเจาะกลุ่มผู้ที่ได้รับฉีดวัคซีนโควิด-19 แล้ว ซึ่งในปัจจุบันมีจำนวนผู้ที่ได้รับวัคซีนแล้วเกือบ 1 ล้านคน และมีแนวโน้มจะเพิ่มขึ้นถึง 50 ล้านคน ตามนโยบายรัฐที่ให้ฉีดวัคซีนครอบคลุม 70% ของประชากรไทย
สำหรับการให้บริการตรวจวิเคราะห์ด้วยเครื่องตรวจวิเคราะห์ทางภูมิคุ้มกันวิทยานั้น ทาง IMH เลือกใช้น้ำยาที่ใช้วิเคราะห์ในการตรวจภูมิคุ้มกันโควิดแบบละเอียด ของ บริษัท แอ๊บบอต ลาบอแรตอรีส (ประเทศไทย) หรือ ABBOTT ซึ่งเป็นบริษัทเครื่องมือแพทย์ชั้นนำได้รับการยอมรับระดับโลก
ทั้งนี้ ปัจจุบัน มีผู้ได้รับวัคซีนโควิดแล้ว ในประเทศสะสมทั้งหมด 2,811,549 โดส แบ่งเป็นเข็มที่ 1 จำนวน 1,849,393 ราย และเข็มที่ 2 จำนวน 962,156 ราย ซึ่งถือเป็นผู้ได้รับวัคซีนครบตามเกณฑ์ ขณะที่ภาครัฐตั้งเป้าหมายไว้ว่าจะฉีดวัคซีนโควิด ให้ครอบคลุมประชาชน 50 ล้านคน หรือคิดเป็น 70% ของจำนวนประชากรภายในสิ้นปี 2564 สำหรับสัดส่วนประชากรไทยใช้ตัวเลข ณ วันที่ 31 ธันวาคม 2563 คือ 66,186,727 ราย ดังนั้นการให้บริการดังกล่าว จึงเหมาะกับกลุ่มที่ได้รับการฉีดวัคซีนแล้ว และยังมีความกังวลว่าวัคซีนที่ฉีดจะสร้างภูมิคุ้มกันได้เพียงพอหรือไม่ ซึ่งหากผลตรวจพบว่าภูมิคุ้มกันไม่เพียงพอ จะได้เข้ารับการฉีดวัคซีนโควิด-19 อีกครั้งในครั้งต่อไป
อย่างไรก็ตาม IMH คาดการณ์ว่าการให้บริการตรวจหาภูมิคุ้มกันโควิดแบบละเอียด (IgG llQuanti) ครั้งนี้ จะสามารถรองรับผู้เข้ารับบริการได้มากกว่า 100,000 คน ซึ่งสอดรับกับในช่วงไตรมาส 3/2564 ที่ภาครัฐเร่งระดมฉีดวัคซีนโควิด-19 ให้คนในประเทศ ซึ่งก็จะส่งผลเชิงบวกต่อการเข้ามาใช้บริการของผู้ที่จะเข้ามาใช้บริการ และเชื่อว่าการให้บริการในรูปแบบดังกล่าวจะเข้ามาสร้างรายได้การให้บริการทางการแพทย์ให้กับ IMH เพิ่มขึ้นอย่างมีนัยสำคัญ ซึ่งจะส่งผลให้ IMH ก้าวสู่การเป็นผู้นำในการตรวจโควิด-19 แบบครบวงจร